คำอธิบาย: สหกรณ์3

**ระเบียบสหกรณ์ออมทรัพย์มหาวิทยาลัยราชภัฏนครศรีธรรมราช จำกัด**

**ว่าด้วยการใช้ทุนเพื่อสาธารณประโยชน์ พ.ศ. 2567**

**………………………………………………..**

อาศัยอำนาจตามความในข้อบังคับสหกรณ์ออมทรัพย์มหาวิทยาลัยราชภัฏนครศรีธรรมราช จำกัดข้อ 76 (7) และข้อ 108 (9) ที่ประชุมคณะกรรมการดำเนินการ ชุดที่ 39 ครั้งที่ 12 วันที่ 27 เดือนธันวาคม พ.ศ. 2566 ได้มีมติกำหนดระเบียบสหกรณ์ออมทรัพย์มหาวิทยาลัยราชภัฏนครศรีธรรมราช จำกัด ว่าด้วยการใช้ทุนเพื่อสาธารณประโยชน์ พ.ศ. 2567 ดังต่อไปนี้

ข้อ 1 ระเบียบนี้เรียกว่า “ระเบียบสหกรณ์ออมทรัพย์มหาวิทยาลัยราชภัฏนครศรีธรรมราช จำกัด ว่าด้วยการใช้ทุนเพื่อสาธารณประโยชน์ พ.ศ. 2567”

ข้อ 2 ระเบียบนี้ให้ใช้บังคับตั้งแต่วันที่ 2 เดือน มกราคม พ.ศ. 2567 เป็นต้นไป

ข้อ 3 ให้ยกเลิกระเบียบสหกรณ์ออมทรัพย์มหาวิทยาลัยราชภัฏนครศรีธรรมราช จำกัด ว่าด้วยการใช้ทุนเพื่อสาธารณประโยชน์ พ.ศ.2564 และบรรดาระเบียบ ประกาศ คำสั่ง มติ หรือข้อตกลงอื่นใดซึ่งขัดหรือแย้งกับระเบียบนี้ และให้ใช้ระเบียบนี้แทน

ข้อ 4 ในระเบียบนี้

“สหกรณ์” หมายถึง สหกรณ์ออมทรัพย์มหาวิทยาลัยราชภัฏ

นครศรีธรรมราช จำกัด

“คณะกรรมการ” หมายถึง คณะกรรมการดำเนินการสหกรณ์

ออมทรัพย์มหาวิทยาลัยราชภัฏนครศรีธรรมราช จำกัด

“ประธานกรรมการ” หมายถึง ประธานกรรมการดำเนินการสหกรณ์

ออมทรัพย์มหาวิทยาลัยราชภัฏ

นครศรีธรรมราช จำกัด

“เจ้าหน้าที่การเงิน” หมายถึง เจ้าหน้าที่ของสหกรณ์ที่ได้รับมอบหมาย

ให้ทำหน้าที่รับผิดชอบในการรับจ่ายและ

เก็บรักษาเงินของสหกรณ์ออมทรัพย์

มหาวิทยาลัยราชภัฏนครศรีธรรมราช จำกัด

“ผู้จัดการ” หมายถึง ผู้จัดการสหกรณ์ออมทรัพย์มหาวิทยาลัย

ราชภัฏนครศรีธรรมราช จำกัด

“สมาชิก” หมายถึง สมาชิกสหกรณ์ออมทรัพย์มหาวิทยาลัยราชภัฏ

นครศรีธรรมราช จำกัด

“ทุน” หมายถึง เงินทุนเพื่อสาธารณประโยชน์

ข้อ 5 เงินที่จะนำเข้าบัญชีเงินทุนนี้คือ

1. เงินที่สหกรณ์จัดสรรกำไรสุทธิประจำปีตามมติที่ประชุมใหญ่ตามข้อบังคับสหกรณ์

ข้อ 28 (6)

(2) เงินหรือทรัพย์สินที่มีผู้บริจาค

ข้อ 6 ให้ประธานกรรมการดำเนินการ เป็นผู้รักษาการตามระเบียบนี้

ข้อ 7 ทุนเพื่อสาธารณประโยชน์ให้ใช้จ่ายกรณีดังต่อไปนี้

(1) จ่ายเพื่อการศึกษา ได้แก่

1.1 เป็นทุนก่อสร้างหรือซ่อมแซมหรือต่อเติม เช่น อาคารเรียน ห้องสมุด ค่ายลูกเสือ

เป็นต้น

1.2 เป็นทุนจัดซื้ออุปกรณ์การศึกษา การเรียนการสอน ให้แก่โรงเรียน หรือสถานศึกษาที่สมควรจะได้รับความช่วยเหลือ

1.3 เป็นทุนการอบรม การสัมมนา การวิจัย การค้นคว้าและกิจกรรมอื่น ๆ ในทางสหกรณ์ และทางการศึกษาทั่วไป

1.4 เป็นเงินสมทบในการจัดซื้อยานพาหนะสำหรับใช้ประโยชน์เกี่ยวกับการศึกษา เช่น

ตรวจการศึกษา จัดเป็นห้องสมุดเคลื่อนที่ เป็นต้น

(2) จ่ายเพื่อสาธารณประโยชน์ ได้แก่ เป็นทุนในการก่อสร้างหรือซ่อมแซม หรือต่อเติม สถานที่อันเป็นสาธารณประโยชน์ทั่วไป เช่น ถนน โรงพยาบาล วัด สะพาน บ่อน้ำ สวนสาธารณะ เป็นต้น

(3) จ่ายเพื่อการกุศล ได้แก่

3.1 บำรุงการศาสนา ทั้งทางวัตถุ และวิชาการ

3.2 เป็นการสงเคราะห์นักเรียนที่ยากจน และผู้ด้อยโอกาส

(4) การจ่ายเงินเพื่อจัดกิจกรรมส่วนรวมอื่น ได้แก่ เงินสนับสนุนกิจกรรมของสหกรณ์ออมทรัพย์มหาวิทยาลัยราชภัฏนครศรีธรรมราช จำกัด หรือหน่วยงานอื่น ๆ เช่น การจัดแข่งขันกีฬา งานปีใหม่ งานวันเด็ก งานวันพ่อแห่งชาติ งานวันแม่แห่งชาติ งานเปิดป้ายอาคารสำนักงาน งานเกษียณอายุ เป็นต้น

ให้คณะกรรมการดำเนินการรายงานการใช้จ่ายเงิน ว่าด้วยการใช้ทุนเพื่อสาธารณประโยชน์ พ.ศ. 2567 ในรอบปีทางบัญชีที่ผ่านมาให้ที่ประชุมใหญ่สามัญทราบ ในโอกาสแรกที่พึงกระทำได้

ข้อ 8 หลักเกณฑ์และอัตราการจ่ายทุนเพื่อสาธารณประโยชน์ประเภทต่าง ๆ ให้เป็นไปตามประกาศของสหกรณ์

ข้อ 9 การขอทุนเพื่อสาธารณประโยชน์ ให้หน่วยงานหรือบุคคลที่ขอทุนเพื่อสาธารณประโยชน์ยื่นคำขอต่อประธานกรรมการดำเนินการพร้อมหลักฐาน เหตุผล และในกรณีที่เป็นอาคารหรือสถานที่ ให้แสดงแบบรูปและรายการให้ชัดเจน

ข้อ 10 การพิจารณาให้ทุนเพื่อสาธารณประโยชน์ ให้พิจารณาจากทุนเพื่อสาธารณประโยชน์ที่มีอยู่ในขณะนั้นเท่านั้น และเมื่อได้พิจารณาให้ทุนเพื่อสาธารณประโยชน์เพื่อการใดในคราวหนึ่ง ๆ ไปแล้วให้ถือว่าการพิจารณาสำหรับเรื่อง ๆ นั้นเป็นอันยุติ

ข้อ 11 วงเงินการอนุมัติจ่ายทุนเพื่อสาธารณประโยชน์ จำนวนเงินทุนเพื่อสาธารณประโยชน์ที่จะอนุมัติจ่ายให้แก่หน่วยงาน หรือบุคคลที่ยื่นขอนั้น ให้ประธานกรรมการมีอำนาจในการอนุมัติรายละไม่เกิน   
5,000 บาท (ห้าพันบาทถ้วน) ทั้งนี้ ให้เป็นไปตามหลักเกณฑ์ที่กำหนดไว้ และในกรณีที่มีเหตุผลความจำเป็นพิเศษ ก็ให้คณะกรรมการพิจารณาเป็นเฉพาะราย

การจ่ายทุนเพื่อสาธารณประโยชน์เพื่อสนับสนุนการศึกษา สาธารณประโยชน์ การกุศลกิจกรรมส่วนรวมอื่น ที่หน่วยงานอื่น หรือบุคคลอื่นยื่นขอนั้น ให้จ่ายได้ในวงเงินไม่เกิน 30,000 บาท (สามหมื่นบาทถ้วน) และในกรณีที่มีเหตุผลความจำเป็นพิเศษ ก็ให้คณะกรรมการดำเนินการพิจารณาเพิ่มวงเงินได้   
แต่ไม่เกินจากทุนเพื่อสาธารณประโยชน์ที่มีอยู่ในขณะนั้น

การจ่ายทุนเพื่อสาธารณประโยชน์จะต้องรายงานให้คณะกรรมการทราบทุกเดือน

ข้อ 12 ในการจ่ายทุนเพื่อสาธารณประโยชน์ให้แก่หน่วยงานต่าง ๆ ให้สหกรณ์ถือหลักการกระจายให้ทั่วถึงทุกหน่วยงาน หน่วยงานที่ได้รับทุนเพื่อสาธารณประโยชน์ไปแล้ว และมีความประสงค์จะยื่นขอใหม่อีก ให้อยู่ในดุลยพินิจของคณะกรรมการ โดยเป็นไปตามหลักเกณฑ์ที่กำหนดไว้

ข้อ 13 การจ่ายทุนเพื่อสาธารณประโยชน์ ให้สหกรณ์เรียกหลักฐานการรับเงินจากผู้รับเงินทุกรายดังนี้

(1) กรณีสหกรณ์จ่ายทุนเพื่อสาธารณประโยชน์ในฐานะเป็นผู้จัดกิจกรรมอย่างใดอย่างหนึ่งเอง ต้องมีใบสำคัญรับเงินหรือหลักฐานการจัดทำหรือจัดซื้อโดยละเอียด


(2) กรณีสหกรณ์จ่ายทุนสาธารณประโยชน์สมทบเพื่อการใด ต้องให้ผู้มีอำนาจในการจัดทำหรือผู้มีอำนาจในการรับเงินนั้นออกหลักฐานการรับเงินนั้น ๆ ให้แก่สหกรณ์ โดยครบถ้วนและถูกต้อง

เมื่อสหกรณ์ได้จ่ายเงินไปแล้ว ให้เจ้าหน้าที่การเงินบันทึกข้อความ “จ่ายเงินแล้ว”และลงลายมือชื่อกำกับการจ่ายไว้ในหลักฐานการจ่ายเงินทุกฉบับเพื่อประโยชน์ในการตรวจสอบ

ข้อ 14 ให้สหกรณ์จัดทำบัญชีว่าด้วยเงินทุนเพื่อสาธารณประโยชน์ พ.ศ. 2567 แยกไว้โดยเฉพาะ และให้มีการปิดบัญชีปีละครั้ง โดยให้ถือรอบปีทางบัญชีของสหกรณ์เป็นหลัก

ข้อ 15 ในกรณีที่มีปัญหาเกี่ยวกับการปฏิบัติตามระเบียบนี้ ให้คณะกรรมการเป็นผู้วินิจฉัยชี้ขาดและให้ถือเป็นที่สุด

ประกาศ ณ วันที่ 28 เดือน ธันวาคม พ.ศ. 2566



(ผศ.ดร.อรรครา ธรรมาธิกุล)

ประธานกรรมการ

สหกรณ์ออมทรัพย์มหาวิทยาลัยราชภัฏนครศรีธรรมราช จำกัด